《贺新郎 虎邱剑池作》
清代·陈维崧

山腹苍皮罅。劈巉岩、一洼深黑，险于人鲊。仄嵌斜攒龟脊滑，林气水声交射。

有屈曲、龙蟠其下。上搆危梁淩绝巘，窈而深、凿孔行人怕。

吸冷瀑，半空挂。

坏廊欹磴哀湍泻。望参差、雕棂黛阁，晶荧入画。故国江山还在眼，添了西风战马。

又殿上、夜钟将打。雨蚀残碑名姓在，醉摩崖、汝是知音者。

相对坐，草堪藉。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。